Správa zo zahraničnej pracovnej cesty

1. Účastník ZPC
Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		Štátna radkyňa (odbor vzdelávania a medzinárodnej spolupráce sekcie štátnej starostlivosti o šport)
Znalosť jazykov:                                            Anglický jazyk 
                                                                       (všeobecná štátna jazyková skúška)

2. Zahraničná pracovná cesta 
Štát: 						Belgicko
Mesto:						Gent
Vykonaná v dňoch: 				17. - 19.12.2010
Prijímajúca organizácia: 			Belgické predsedníctvo EÚ, Flámske ministerstvo 
                                                                       financií, rozpočtu, práce, plánovania miest a
                                                                       krajiny a športu a Flámska trénerská škola v 
                                                                       Gente (Bloso)                                                                     
Účel cesty:					Európska konferencia „Európsky deň trénerov“
Spôsob financovania: 		            organizátor a MŠVVŠ SR     

3.Rámcový program pobytu

17.12.2010
Podvečer – Príchod do Gentu
Večera, uvítanie účastníkov a prednášajúcich organizátorom

18.12.2010
10:00 Otvorenie konferencie a príhovor: flámsky minister financií, rozpočtu, práce, plánovania miest a krajiny a športu pán Phillipe Muyters 
(miesto: Športová aréna Flámskej školy trénerov)
10:15 Šport vo Flámsku a agenda športu v rámci EÚ (Európskej komisie – EK) p. Bart Ooijen (EK) – plenárne zasadnutie
12:00 – 14:00 obed 
14:00 Európska konferencia - Európsky deň trénerov (1. časť) 
(miesto: hotel NH Gent Belford)
Konferencia ďalej pokračovala formou troch paralelne bežiacich workshopov.
Témy workshopov: 1. Športová politika: Európsky kvalifikačný rámec
                                2. Výkonnostný šport: Duálna kariéra
                                3. Športovo-talentovaná mládež: Ranná špecializácia
Téma č. 1 – Športová politika: Európsky kvalifikačný rámec 
Program: 
14:00 otvorenie workshopu - téma č. 1 „Športová politika: Európsky kvalifikačný rámec“ - stručné informácie o téme a prednášajúcich (Sonia Vanden Broeck, BE)
Príklady dobrej praxe - prezentácie pozvaných prednášajúcich z jednotlivých štátov EÚ:
14:10 Belgicko (Sonia Vanden Broeck)
14:40 Fínsko (Satu Heikkinen)
15:10 prestávka
15:30 Slovensko (Lýdia Babiaková, sekcia štátnej starostlivosti o šport MŠVVaŠ SR)
16:00 Francúzsko (Christine Rott)
16:30 Maďarsko (Judit Farkas)
17:00 diskusia a závery (1. časť)

19.12.2010
Téma č. 1 – Športová politika: Európsky kvalifikačný rámec
9:00  úvodné slovo hostiteľa  a predstavenie prednášajúcich (Sonia Vanden Broeck, BE)
9:10  International Council for Coach Education - ICCE (Patrick Duffy)
9:50 European Observatoire of Sport and Employment - EOSE (Matheu Winand)
10:30 diskusia
10:50 prestávka
11:15 závery a ukončenie konferencie
12:00 obed, odchod účastníkov

4. Všeobecné informácie k problematike 
	Vzdelávanie a odborná príprava v športe predstavuje jednu z prioritných oblastí agendy a politiky športu, ktorou sa zaoberá Európska komisia. Aj v rámci belgického predsedníctva EÚ táto téma rezonovala ako jedna z vytýčených priorít programu predsedníckej krajiny. Z tohto dôvodu belgické predsedníctvo EÚ (Flámske ministerstvo financií, rozpočtu, práce, plánovania miest a krajiny a športu) spolu s Flámskou trénerskou školou v Gente  zorganizovali európsku konferenciu „Európsky deň trénerov“. 
Konferencia prebiehala na expertnej úrovni a preto pozvanými  účastníkmi a prednášajúcimi boli odborníci z členských štátov EÚ zo  štátnej/verejnej  správy a trénerskej, alebo vzdelávacej oblasti v športe. Za Ministerstvo školstva, vedy, výskumu a športu SR (ďalej len MŠVVaŠ SR“) sa zúčastnila so svojim aktívnym príspevkom Mgr. Lýdia Babiaková. Zoznam pozvaných účastníkov a prednášajúcich je prílohou č. 1. 
	Konferencia bola rozdelená do troch tematických celkov: 1. Športová politika: Európsky kvalifikačný rámec; 2. Výkonnostný šport: Duálna kariéra; 3. Športovo-talentovaná mládež: Ranná špecializácia. Hlavné organizačné formy konferencie boli: plenárne zasadnutie a workshopy, ktoré prebiehali súčasne a každý z nich sa zaoberal jednou z  uvedených  tém. Rokovacím jazykom workshopov bola angličtina a úvodné plenárne zasadnutia prebiehalo vo  flámskom jazyku. 

Cieľom konferencie bolo umožniť zúčastneným odborníkom získať nové poznatky a skúsenosti z iných členských krajín v rámci vybranej témy a zároveň aj získať informácie o  prioritách politiky Európskej komisie (ďalej len „ EK“) v oblasti športu.
Zámerom EK je podporovať vlastné aktivity, ako aj aktivity a projekty členských štátov, ktoré priblížia šport všetkým občanom EÚ a ktoré využijú šport ako nástroj plnenia prioritných cieľov spoločenstva, ako sú: zvýšenie kvality a podpora vzdelávania v športe, výchova k pozitívnym mravným a spoločenským hodnotám, zdravému životnému štýlu  prostredníctvom športu, sociálne začleňovanie znevýhodnených sociálnych skupín prostredníctvom športu,  boj proti negatívnym spoločenským javom prostredníctvom športu a pod.
V oblasti vzdelávania v športe EK vyvíja úsilie o priblíženie národných systémov kvalifikácií v športe, s cieľom zjednodušiť systém ich uznávania a uľahčiť mobilitu pracovnej sily v rámci EÚ. Účinným nástrojom na uľahčenie uznávania kvalifikácií v športe (a nielen v športe) je implementácia Európskeho kvalifikačného rámca všetkými členskými štátmi EÚ.   

5. Stručné zhrnutie rokovania                 
Na úvod flámsky minister financií, rozpočtu, práce, plánovania miest a krajiny a športu pán Phillipe Muyters privítal účastníkov a otvoril konferenciu. Po ministerskom príhovore nasledovalo plenárne zasadnutie  na ktorom vystúpil pán Bart Ooijen z EK, ktorý má na starosti oblasť vzdelávania v športe a je vedúcim pracovnej skupiny EÚ „Vzdelávanie a odborná príprava v športe“(ďalej len „PS“). Vo svojom vystúpení pán Ooijen hovoril o prioritách EK týkajúcich sa vzdelávania v športe, práci PS a podpore projektov v rámci prípravných aktivít EK. Prípravné aktivity EK sú predprípravou pre vypracovanie Športového programu (2014-2020), ktorý vychádza z doplnených ustanovení schválenej Lisabonskej zmluvy (2009) týkajúcich sa športu.  
            V rámci témy č. 1 (Športová politika: Európsky kvalifikačný rámec) vystúpili pozvaní prednášajúci - odborníci zo štátnej/verejnej správy krajín EÚ, ktorí sa zaoberajú oblasťou vzdelávania v športe a systémom kvalifikácii v športe. Predstaviteľka sekcie štátnej starostlivosti o šport Ministerstva školstva, vedy, výskumu a športu SR vystúpila s prezentáciu o Jednotnom vzdelávacom systéme odborníkov v športe na Slovensku (ppt prezentácia je prílohou č. 2.)  
        Cieľom tohto workshopu (téma č. 1) bolo poskytnúť odborníkom priestor na prezentáciu národných systémov vzdelávania v športe a výmenu skúseností či príkladov dobrej praxe, v súvislosti s implementáciou Európskeho kvalifikačného rámca. Pre všetky členské krajiny EÚ je aktuálne odporúčanie  Európskeho parlamentu implementovať Európsky kvalifikačný rámec do národných vzdelávacích politík a vytvoriť  národný kvalifikačný rámec. Európsky kvalifikačný rámec poslúži ako jednotný metarámec pre všetky členské krajiny, čím sa v rámci EÚ zjednoduší proces uznávania odborných kvalifikácií zo všetkých sektorov spoločnosti, vrátane oblasti športu. 

6. Závery a odporúčané návrhy  
Počas konferencie boli prezentované príklady dobrej praxe a informácie o národných systémoch kvalifikácií v športe v rámci EÚ a  o procese implementácie Európskeho kvalifikačného rámca jednotlivými členskými štátmi EÚ. Na záver sa zúčastnení zhodli na nasledovných odporúčaniach:
-	zapracovať  kvalifikácie v oblasti športu do národného kvalifikačného rámca,
-	zintenzívniť spoluprácu medzi útvarmi štátnej/verejnej správy, ktoré majú v zodpovednosti riadenie a politiku športu s tými, ktoré sú zodpovedné za koordináciu procesu tvorby národného kvalifikačného rámca a uznávanie kvalifikácií vo vzdelávaní,.
-	zlepšiť zverejňovanie a šírenie informácií o predmetnej téme. 
 
7. Prehľad prinesenej dokumentácie
Materiály z konferencie sú uložené na sekcii štátnej starostlivosti o šport Ministerstva školstva, vedy výskumu a športu SR.

8. Osobitne vyhodnotený očakávaný prínos ZPC
Účastníci konferencie získali cenné poznatky a informácie o príkladoch dobrej praxe, ktoré budú môcť využiť pri tvorbe vlastných komparatívnych analýz a koncepcií týkajúcich sa vzdelávania v športe, ako aj pri zapracovaní kvalifikácií v športe do národného kvalifikačného rámca.  
Aktívnym príspevkom predstaviteľky MŠVVaŠ SR v rámci worshopu č. 1, v časti „Príklady dobrej praxe“ predstavitelia členských štátov EÚ boli informovaní o Jednotnom vzdelávacom systéme odborníkov v športe na Slovensku. 

9. Spôsob zverejnenia výsledkov ZPC, prenos získaných informácií
Informácie o konferencii v Gente boli postúpené v rámci sekcie štátnej starostlivosti o šport riadiacim pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.

Bratislava, 29.12.2010

Správu vypracovala: Mgr. Lýdia Babiaková 			

Správu schválili: 

Ing Pavol Swiec, generálny riaditeľ sekcie štátnej starostlivosti o šport 
                        
Ing. Elena Malíková, riaditeľka odboru vzdelávania a
                                  medzinárodnej spolupráce v športe                                                                                             
    
Prílohy: 
1.	Zoznam účastníkov konferencie (je uložený na sekcii štátnej starostlivosti o šport MŠVVaŠ SR)
2.	PPT prezentácia – príspevok na konferencii (je uložený na sekcii štátnej starostlivosti o šport MŠVVaŠ SR)